ОБАВЕШТЕЊЕ О ТЕМАТСКОЈ НЕДЕЉИ

По плану рада школе, ова недеља (26-30.5) је тематска. Тема нам је здрав живот, а под називом: "У здравом телу здрав дух".  
Осим уобичајених радних обавеза, предложено је неколико активности у току ове радне седмице:

1. Нижи разреди  позвани су на градски турнир "Између две ватре" у четвртак, 28.5. поподне испред СПЕНС-а. Пријаве се примају још данас (инфо за учитељице - на број: 060 635 00 76, Александри Маријанац) .

2. Наставници и учитељи којима реализација планова рада, надокнаде и подршке омогућава и остале активности, водиће децу на изложбу у Галерију Матице српске "Спорт у уметности - уметност спорта".

3. Очекујемо потврду организатора за реализацију хуманитарне трке у Каменичком парку крајем седмице

4. Традиционални фудбалски турнир ученика 8.разреда, њиховог последњег дана у нашој школи, у петак 30.5. поподне

5. Квиз о здравој исхрани ће бити реализован у понедељак 2.јуна. Позване су све одељенске старешине нижих разреда да  наставницама биологије Виолети или Лидији пријаве своју трочлану екипу. Приликом пријаве, добиће материјал за припрему. Иако тог дана почињу Змајеве дечије игре, и нека одељења неће моћи да учествују у квизу, јер су већ ангажована на отварању, Чика Јова све своје ђаке поздравља стиховима у духу наше теме "У здравом телу здрав дух":

**Учимо се**  
Учимо се, време нам је,  
у младости све се мили.  
Свако семе даће плода  
кад будемо остарили.  
  
Пропустимо л ове дане  
остаћемо духом гњили.  
Кајање ће бити горко  
кад будемо остарили.  
  
Трудимо се сада бити  
телом крепки, душом чили.  
То ће бити и тад наше  
кад будемо остарили.

Свакодневно ћете бити обавештавани детаљније о појединачним догађајима.

Уколико има ученика који би желели својом идејом да дају допринос тематској недељи, промовисањем здравих начина живота или спорта којим се баве, могу се јавити свом одељенском старешини или наставнику физичког Миши, како бисмо заједнички обогатили предложени програм тематске недеље.

Позив важи и за све запослене у школи и родитеље наших ученика.

Спортски поздрав!